evangelie | wurmblikkie
'n Oop Monoloog: my geloofstorie, Deel 9
Deel 9 – "bekering" – oftewel, epifanie
Dit gebeur eintlik eers 'n rukkie na ek "Fatherless in Gallilee" gelees het, op pad V-town toe. In die kar. Nie noodwendig 'n goeie plek om 'n openbaring te hê nie, veral as mens 'n bietjie snot-en-tranerig word. Skielik word meer as sewe jaar se teologie studies met inhoud gevul: Jesus – sy lewe. Nie net die feit dat Hy gesterf het nie – ja, dit ook, maar meer eenvoudig net hierdie een ding: die Persoon van Jesus Christus, en hoe Hy op aarde opgetree het. (Dit wat ons daarvan kan weet.) Om jou lewe met sy liefde te vul. Dit is wat die evangelie vir my beteken. Dit is wat vergifnis van sonde vir my beteken. Dit is, in effek, die crux. Dit beteken verder opoffering. Dit is immers wat Jesus se lewe was.
Dit is waarna die Bybel vir my wys. Dit wys na Jesus, wat daar rondom Hom gebeur het – maar ook God se pad met mense tot op daardie punt. Ek dink dis belangrik om daardie tradisie te sien – die manier hoe God met mense was en hoe mense God ervaar het.
[Hierdie deel voeg ek nou ter wille van verklaring by, so dit het seker nou al bietjie ontwikkel na 2009; maar is nie 'n sistematiese uiteensetting van wat ek glo nie.] Dit beteken allerhande begrippe, soos sending, en geloof, sien ek nou baie anders. Byvoorbeeld, as ek met iemand oor Jesus Christus sou moes praat, sou ek dit nie op 'n kosmiese wyse doen nie. Ek sou nie vertel van Jesus se opstanding uit die dood nie; of die feit dat Hy ons sondes vergeef het nie. Eintlik maak dit nie vir my soveel saak of Jesus uit die dood uit opgewek is of nie; dis 'n teken, ja, dat wat gebeur het waar is, maar dis 'n ding wat ons eenvoudig net moet glo. Nee, ek sal vertel van Jesus se lewe, hier op aarde, tussen mense.
Die Einde – tot en met 2009.
Leave a Comment »	| Bybel, christenskap, Geloofsbelydenis, Jesus, NG Kerk, Nuwe Testament, Oop Monoloog	| Sleutelwoorde: Bybel, evangelie, Fatherless in Gallilee, geloof, God, Jesus	| Skakelstruktuur
Hoor jy daai stille woorde suis?
Nagte het ek omgesweet en omgerol. Nie oor my meisie nie; eerder oor dit wat haar pa gesê het:
"Daar is altyd iets agter iemand se woorde. As jy mooi luister, kan jy agterkom hoekom daardie persoon iets sê, of wat hulle dink."
Natuurlik pak die vrees my onmiddelik beet soos 'n Sumo-stoeier. Wat weet die oom? Ek verstik amper aan 'n hap aartappelsaai. Dit voel of hy so reg in my siel kan inkyk.
Die oom had 'n punt beet. 'n Baie belangriker punt as net die gewone jongman-meisie vraagstuk. (Wat toe nou nie so geheimsinnig en raaiselagtig was as wat ek myself toentertyd voorgestel het nie. En ja, ek mag toentertyd gebruik, want toe ek nog jonk was, was toentertyd 'n woord wat beteken het iets is baie oud.) Daar is dikwels iets agter die woorde wat iemand gebruik; stille woorde wat soms op iemand se gesig geskryf is; soms in iemand se lyf te lees is; soms net bloot soos 'n magiese musikale botoon in die lug hang; en erger nog, soms in skrille kontras skree teen dit wat hardop gesê is.
As mens mooi luister kan mens dit hoor. Dis soos 'n stille gesuis wat op 'n baie hoër frekwensie loop; mens moet net jou ore instem om daarna te luister. Partykeer is dit 'n voorveronderstelling. Hulle is volop, 2 cents a dozen. Andere kere is dit 'n vraagteken – 'n misverstand. Partymaal meer van 'n uitroepteken – 'n aandagtrekker – 'n pleidooi. Laasgenoemde is die ergste.
Laat elkeen wat ore het om te spits luister! Wysheid is om tussen die lyne te lees; en dan die stille suis te antwoord.
Leave a Comment »	| dekonstruksie	| Sleutelwoorde: dekonstruksie, evangelie	| Skakelstruktuur
Mag: Deel 2
Junie 14, 2010
Hierdie is deel 2 van my nadenke oor mag – vir deel 1, wat met mag in die erediens te doen het, kyk hier.
Ja, helaas; mag as deel van gesprek en redevoering is ook in die Bybel te vinde. Ek gee myself uit as iemand wat veral die Nuwe Testament bestudeer, so daarom sal ek sommer net 'n paar voorbeelde uit die NT aanhaal.
Ons kan sommer by Paulus begin. Dis eintlik voor die hand liggend in sommige goed wat Paulus sê: die manier hoe hy homself voorstel. Hy is 'n apostel; hy het allerhande goeie goed gedoen, maar ook allerhande ellendes deurgemaak ter wille van die evangelie. Ja, in 'n baie ware sin is Paulus wat homself as voorbeeld voorhou 'n goeie voorbeeld van 'n retoriek om mag. Paulus moet sy outoriteit beskerm sodat die mense na hom sal luister!
Kyk na my as voorbeeld! Ek volg die voorbeeld van Christus Jesus.
Daar is ook ander maniere waarop Paulus sy outoriteit beklemtoon – dinge wat nie so ooglopend is nie. Byvoorbeeld, sy verwysings na tyd wat hy by die gemeente spandeer het, of mense wat hy in 'n sekere gemeente ken en wat hom ook ken.
Dieselfde geld ook van die evangelieskrywers – op 'n subtiele vlak vind ons allerlei wyses waarop die evangelieskrywers hulle outoriteit daar wil stel: Lukas begin byvoorbeeld deur te verduidelik hoe goed hy sy bronne nagevors het. Die ander verskaf details wat hulle storie ook beaam, om met soveel gesag as moontlik te praat. Handelinge vertel die storie van die apostels; mense wat Jesus geken het. Al die boeke in die NT maak gebruik van die Ou Testament – geskrifte wat gesag dra! In baie gevalle word dit juis benadruk:
Daar staan geskrywe …
So is die Woord vervul …
Moses het gesê …
Die evangelies vra ook om gesag in die manier waarop hulle Jesus uitbeeld. Dikwels kom Jesus teen die Fariseërs te staan, en elke keer wen Hy die strydgesprek wat daar tussen hulle ontstaan. Nou ja, om dinge op 'n spits te dryf: Jesus het waarskynlik self ook so te werk gegaan dat sy woorde gesag gedra het (volg byv Markus se begin!).
O gits! Hoe nou gemaak? As alles dan 'n spel om mag is …
Ek dink nie mens gaan daarvan wegkom nie. Om enigsins iets te sê wat iemand anders hoor, moet 'n mens eenvoudig 'n spel om mag handhaaf. Natuurlik is 'n vraag om mag nie outomaties gelyk aan aanvaarding daarvan nie – mens kan nog altyd kies om iets te glo of nie. Dalk is dit net goed om op jou hoede te wees? Al wat ek op hierdie stadium weet, is dat dit daar 'n spel om mag is wat skadelik is (sien byv my eerste blogpost oor mag, die tweede deel) en goed wat nie skadelik is nie. Ek stel die volgende dus voor:
Wees versigtig vir jou eie spel om mag.
Wees versigtig vir andere se spel om mag – luister wat sit agter iemand se woorde. (Ek bedoel nou nie dat mens sinies moet wees of iemand anders se woord heeltyd in twyfel te trek nie, maar probeer ten minste iemand se bedoeling raaksien.)
Dink mooi oor wat jy as gesaghebbend sien.
Dis dalk die moeite werd om hierdie blogpost met 'n (wat ek sien as) goeie spel om "mag" te sien: die soeke om mag te bekom juis ter wille van andere. Dit blyk die geval te wees met Paulus (byv in Filippense, waar hy keer op keer sy "mag" gebruik om mense daarop te wys dat hulle ander hoër as hulself moet ag), maar veral met dit wat ek weet van Jesus Christus. Keer op keer was sy spel om mag juis om ander te bemagtig: dié mense wat nie vir hulleself kon opstaan nie. Voor ek egter beskuldig word dat ek net weereens 'n Christen-sousie oor my blogpost bredie gooi, sal ek eerder hierdie skrywe afsluit. Gaan lees egter self die Boek en besluit dan of dit gesaghebbend is of nie.
Leave a Comment »	| Bybel, christenskap, Jesus, kerkgeskiedenis, Nuwe Testament	| Sleutelwoorde: evangelie, kerkgeskiedenis, Nuwe Testament	| Skakelstruktuur
Buite blink en binne stink?
Onlangs in 'n erediens is daar in die agtergrond – terwyl die preek aangegaan het – teen die skerm kort boodskappe geflits van hoe "mense" die kerk sien. Dit wat die kerk verkeerd doen is op 'n rooi skerm geprojekteer, dit wat die kerk reg doen op 'n blou skerm. (Ek vermoed dis die erediensgroep wat die lyste saamgestel het – maar dit kon dalk ook meer mense as die erediensgroep se opinies gewees het.)
Dit wat my die meeste getref het, is dat die rooi boodskappe oorwegend dinge is wat binne die kerk gebeur, terwyl die blou boodskappe goed is wat die kerk as 'n institusie doen en wat dus eintlik buite die dag-tot-dag bestaan van die "gewone" lidmate van die kerk plaasvind.
Rooi: die kerk is skynheilig – dus, die mense wat kerk toe gaan is skynheilig.
Blou: die kerk rig kinderhuise op – dus, ons gee almal geld en betaal dan iemand om namens ons 'n kinderhuis op te rig.
(Nou knyp ek maar my oë toe en hou duim vas, want ek is kleurblind, en hierbo is vir al wat ek weet dalk groen en pers.)
Dis 'n groot verskil. Dis amper asof daar 'n middellyn is wat die twee kante netjies kan skei. Aan die een kant staan die lidmate van die kerk en gooi al hul verantwoordelikheid soos 'n sak silwermunte op die bietjie mense wat aan die ander kant van die lyn staan.
Verstaan mooi, ek sê nie ons moet ophou om die institusionele projekte van die kerk aan te pak nie. Maar solank daar hierdie onderskeid is tussen ons (die "gewone lidmate")-hulle (die mense wat betaal word om goed te doen), selfs al is hierdie onderskeid net in hoe ons dink daaroor, is ons eintlik nie besig om regtig die evangelie te leef nie. Dan is die kerk maar eintlik, selfs al doen dit baie goeie goed daarbuite, buite blink en binne stink.
Hier sluit my selfpreek af. Ek gaan bietjie probeer kerk wees aan altwee kante van die lyn.
Leave a Comment »	| NG Kerk, Uncategorized	| Sleutelwoorde: evangelie	| Skakelstruktuur
"Son of Man" – fliek
In dit wat volg, gaan ek so 'n bietjie van die storie van "Son of Man" weggee. O, as jy die basiese storie nog nie ken nie – daar is vier amptelike weergawes (vyf, tegnies, as jy Markus 16:9-20 as 'n eie evangelie in 'n neutedop beskou). Maar dalk wil jy verras word – soos ek was – met die manier hoe hierdie storie uitgebeeld word. Moet dan nie verder lees nie! (Maar gaan kyk die fliek – sommer in hierdie week nog!)
Son of Man is die evangelie in 'n Suider-Afrikaanse konteks. As ek reg verstaan, praat die mense in die storie Xhosa – dit het Engelse byskrifte. Die fliek is 'n radikale interpretasie van die evangelie – as mens dit langs die ander vier (vyf) sit. Die koninkryk van Judea word beset – in tipiese Afrika-burgeroorlog styl, met mense met masjiengewere wat elke nou en dan op ander losbrand; korrupsie wat die oorhand het. Die fliek maak niks met Apartheid nie – verwys nie eers eenkeer daarna nie – dit kon eintlik, maar ek dink dit was 'n bewuste keuse om dit nie te doen nie. Te midde van al hierdie geweld en korrupsie tree Jesus dan op en lewer 'n boodskap van 'n ander manier om dinge te doen – 'n nie-geweld manier. Ag, eintlik vreeslik baie ander teologiese temas ook wat aangespreek word, op 'n besonderse manier.
Die fliek begin in medio res, soos 'n klassieke klassieke verhaal. (Ek verwys nou na Homeros se geskribbel. Die man had nogal talent.) Die eerste tonele beeld 'n volwasse Jesus in die woestyn uit, waar die duiwel Hom versoek. Die Satan vat Jesus na 'n duin, wys Hom die aarde, en seg dat as Hy hom aanbid, dan gee hy al hierdie lande aan Hom. Dit eindig met Jesus wat die duiwel by 'n duin afstamp, met die woorde: "This is my world!" 'n Snaakse manier om die storie te begin, het ek gedink. Dit beeld Jesus as so magtig uit – en ek was nie seker of dit in die Afrika konteks inpas nie. Die verhaal keer dan terug na die begin – Maria wat die boodskap van 'n engel ontvang dat sy swanger gaan word, ens. Nie lank nie, of een van die mees aangrypendste dele van die fliek vind plaas – die kindermoord. Op hierdie punt is daar 'n klein verhaaltjie ingebou wat nie in die Bybelse verhale is nie, maar noodsaaklik is in die fliek. Na 'n aantal kinders wreed vermoor word, en Jesus en sy gesin toekyk, kom daar 'n engel om Jesus te kom haal – dis amper 'n tweede versoeking, een wat sê: "Dit alles kan nou eindig, hierdie beker kan by jou verbygaan." Die kind Jesus, nog nie eers vier jaar oud nie, antwoord dan vasbeslote: "This is my world!" Die sirkel is voltooi; die tema van die fliek is aangekondig; die ondertoon van die fliek bereik sy volle trefkrag.
Die manier hoe die fliek eindig, was ook vir my 'n aangename verrassing. Gedurende die fliek praat Jesus soveel wat ek as "politiek" gesien het, maar wat eintlik 'n nuwe leefwyse was, dat ek skoon bang was Jesus staan nie uit die dood uit op nie. Hy word ook nie 'n verhoor gegun nie, sommer net uit die weg geruim. "Crossan, hier kom ons!" het ek gedink. Jesus se lyk word in 'n vlak graf êrens tussen niks en nêrens gegooi. Sy ma gaan haal dit egter, en hulle bind dit aan 'n kruis vas wat uitkyk op die dorpie. Dan volg daar 'n konfrontasie met die magte wat Judea beset, terwyl Jesus se volgelinge in Afrika-styl toi toi onder die kruis. (I kid you not. As jy nog nie hierdie fliek gekyk het nie, gaan kyk dit NOU.) Ek was ernstig bang dat hulle die fliek se boodskap tot 'n soortvan politieke propaganda verskraal het. Ernstig, ek het nie gedink Jesus gaan opstaan nie. En DIT was vir my 'n nuwe ondervinding. Want ons almal WEET mos Jesus gaan opstaan. Ons hoor dit dan al so baie! Maar hierdie keer het ek regtig gedink: daar is dit nou. Hy is dood. Hulle gaan Hom nie in hierdie fliek laat opstaan nie. Die boodskap is klaar.
Die karakters is interessant. Twee van Jesus se twaalf dissipels is vroue. Die enigste persoon wat ek dalk 'n bietjie anders sou uitbeeld, is Judas. Die arme man is sleg van die begin af, volgens die fliek. (Goed dan, volgense die vier (vyf) evangelies ook.) 'n Meisie wat saam met my die fliek gekyk het, het gemeen dat hulle darem 'n aantreklike man gekry het om die rol van Jesus te vertolk. Sover dit my aangaan, is ek geneig om saam te stem. (Maar my opinie tel nie nou juis so baie in hierdie departement nie.)
Op die kassie van die DVD is daar 'n aanhaling van 'n fliek resensent (van Sky Movies), waarmee ek ook hierdie post wil afsluit: "Mel Gibson – look and learn!"
4 Kommentaar	| Bybel, flieks, Suid Afrika	| Sleutelwoorde: Afrika, evangelie, Jesus, Mel Gibson, Son of Man	| Skakelstruktuur